過凌霄洞天謁張先生祠
作者：于鵠
朝代：唐

paragraphs: 戢戢亂峰裏，一峰獨凌天。
下看如尖高，上有十里泉。
志人愛幽深，一住五十年。
懸牘到其上，乘牛耕藥田。
衣食不下求，乃是雲中仙。
山僧獨知處，相引衝碧煙。
斷崖晝昏黑，槎臬橫隻椽。
面壁攀石稜，養力方敢前。
累歇日已沒，始到茅堂邊。
見客不問誰，禮質無周旋。
醉臥枕欹樹，寒坐展青氈。
折松掃藜牀，秋菓顏色鮮。
鍊蜜敲石炭，洗澡乘瀑泉。
白犬舐客衣，驚走聞腥膻。
乃知軒冕徒，寧比雲壑眠。